text: এসআইসহ সড়কে নিভল ১১ প্রাণ:-817399 | কালের কণ্ঠ | kalerkantho
  এসআইসহ সড়কে নিভল ১১ প্রাণ
  গোপালগঞ্জে সড়ক দুর্ঘটনায় প্রাণ হারিয়েছেন পুলিশ কর্মকর্তাসহ চারজন। এ ছাড়া কিশোরগঞ্জের কটিয়াদী, নারায়ণগঞ্জের সোনারগাঁ, নওগাঁর সাপাহার, গাইবান্ধার পলাশবাড়ী, সুনামগঞ্জের জগন্নাথপুর, নাটোরের বড়াইগ্রাম, বাগেরহাটের মোল্লাহাট এবং চট্টগ্রামের রাঙ্গুনিয়ায় যুবদল নেতাসহ আরো আটজনের মৃত্যু হয়েছে। এ ব্যাপারে আমাদের প্রতিনিধিদের পাঠানো খবর :
  গোপালগঞ্জ : গোপালগঞ্জে যাত্রীবাহী নৈশ কোচ সড়কে দাঁড়িয়ে থাকা ট্রাককে ধাক্কা দিলে পুলিশের এক এসআইসহ চারজন নিহত ও ১১ জন আহত হয়েছে। যাত্রীবাহী বাসটি ঢাকা থেকে পিরোজপুরের নাজিরপুর যাচ্ছিল। গতকাল শনিবার ভোরে ঢাকা-খুলনা মহাসড়কে গোপালগঞ্জ সদর উপজেলার শোনাশুর নামক স্থানে এ দুর্ঘটনা ঘটে। নিহতরা হলেন গোপালগঞ্জ পুলিশ লাইনসের এসআই আব্দুর রশিদ (৪৬), পিরোজপুরের নাজিরপুর রাজলক্ষ্মী গ্রামের নারায়ণ হাওলাদারের ছেলে বিজন হাওলাদার (২৫), একই উপজেলার নুর ইসলামের ছেলে রাসেল (২৪) ও দশরথ মণ্ডলের ছেলে কমল মণ্ডল (২৫)। গোপালগঞ্জ ফায়ার সার্ভিসের উপসহকারী পরিচালক মো. জানে আলম জানান, রাত ৩টার দিকে ঢাকা থেকে ছেড়ে আসা ইমাদ পরিবহনের একটি নৈশ কোচ দাঁড়িয়ে থাকা পণ্যবাহী ট্রাকের পেছনে এসে সজোরে ধাক্কা লাগায়। এতে ঘটনাস্থলেই বাসের তিন যাত্রী নিহত ও অন্য ১১ যাত্রী আহত হয়। এর মধ্যে মারাত্মক আহত পুলিশ কর্মকর্তা আব্দুর রশিদকে খুলনা মেডিক্যাল কলেজ হাসপাতালে পাঠানো হয়। সেখানে চিকিৎসাধীন অবস্থায় তাঁর মৃত্যু হয়।
  কিশোরগঞ্জ : কটিয়াদীতে কাভার্ড ভ্যানের চাপায় মোটরসাইকেল আরোহী উপজেলা যুবদলের সভাপতি হাবিবুর রহমান রাসেল (৩৮) নিহত হয়েছেন। এ সময় তাঁর স্ত্রী প্রাথমিক বিদ্যালয়ের শিক্ষক সুরভী আক্তার গুরুতর আহত হন। তাঁকে বাজিতপুরের জহুরুল ইসলাম মেডিক্যাল কলেজ হাসপাতালে ভর্তি করা হয়েছে। গতকাল শনিবার সকালে কিশোরগঞ্জ-ভৈরব আঞ্চলিক সড়কের আচমিতা ইউনিয়নের মধ্যপাড়া এলাকায় এ দুর্ঘটনা ঘটে। যুবদল নেতা হাবিব কটিয়াদী সদরের ভোগপাড়া মহল্লার আবদুল গফুরের ছেলে।
  সোনারগাঁ : সোনারগাঁর গঙ্গাপুর এলাকায় গতকাল শনিবার অটোরিকশার ধাক্কায় নুর মোহাম্মদ (৫) নামের একটি শিশুর মৃত্যু হয়েছে। সে গঙ্গাপুর এলাকার ইসমাইল মিয়ার ছেলে।
  সাপাহার : উপজেলা সদরের অদূরে গোডাউনপাড়া মোড়ে গতকাল শনিবার সড়ক দুর্ঘটনায় আফতাব উদ্দীন (৭৫) নামের এক বৃদ্ধ নিহত হয়েছেন। আফতাব উদ্দীন উপজেলার গোডাউনপাড়া ধাতালপাড়ার মৃত জামাল মণ্ডলের ছেলে।
  গাইবান্ধা : পলাশবাড়ী উপজেলা সড়কের রাইস মিল এলাকায় গত শুক্রবার রাতে ট্রাকের ধাক্কায় মিলন মিয়া (৪৫) নামে এক মোটরসাইকেল আরোহী নিহত হয়েছেন। মিলন মিয়া সাদুল্যাপুর উপজেলার পাটানোছা গ্রামের আনিছুর রহমানের ছেলে।
  জগন্নাথপুর : সিলেটের কোম্পানীগঞ্জের ভোলাগঞ্জ থেকে বাড়ি ফেরার পথে এয়ারপোর্ট এলাকায় মোটরসাইকেল দুর্ঘটনায় আহত যুবক জগন্নাথপুরের সোয়েব মিয়া (২৪) গতকাল শনিবার মারা গেছেন।
  বড়াইগ্রাম : বড়াইগ্রামের বনপাড়া বাইপাস মোড় এলাকায় গতকাল শনিবার বিকেলে বাসচাপায় শ্যামলী পরিবহনের হেলপার সেলিম হোসেন (৪২) নিহত হয়েছেন। তিনি কুষ্টিয়ার মিরপুরের পোড়াদহ গ্রামের মোফাজ্জল হোসেনের ছেলে।
  রাঙ্গুনিয়া : রাঙ্গুনিয়ায় গতকাল শনিবার সকালে চাঁদের গাড়ির ধাক্কায় মফিজুর রহমান (৫০) নামের অটোরিকশার এক যাত্রীর মৃত্যু হয়েছে। তিনি উপজেলার শিলক ইউনিয়নের এম শাহ আলম চৌধুরী বাড়ির সালেহ আহমদের ছেলে।
  মোল্লাহাট : মোল্লাহাটের খুলনা-মাওয়া মহাসড়কে কেন্দুয়া জোড়াব্রিজের কাছে গতকাল শনিবার দুপুরে পিকআপ ভ্যানের সঙ্গে মোটরসাইকেলের সংঘর্ষে আলাউদ্দিন (২৫) নামের এক যুবকের মৃত্যু হয়েছে। তিনি খুলনার মহেশ্বরপাশা এলাকার কেরামত আলীর ছেলে।
  হিলি : হিলি স্থলবন্দরে পাথরবোঝাই একটি ট্রাকের চাকা ফেটে গতকাল শনিবার সকালে শিশুসহ দুই পথচারী আহত হয়েছে।